Tarybos sprendimas
1994 m. birželio 20 d.
nustatantis konkrečius visuomenės sveikatos reikalavimus, taikomus pateikiant į rinką tam tikrų rūšių kiaušinius
(94/371/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Komisijos pasiūlymą,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir ligų sukėlėjų atžvilgiu Direktyvoje 90/425/EEB, prekybą Bendrijoje ir jų importą į Bendriją [1], ypač II priedo 2 skyriaus pirmoje įtraukoje,
kadangi prekybai Bendrijoje taikytinos bendrosios nuostatos jau nustatytos Direktyvos 92/118/EEB II skyriuje; kadangi vis dėlto būtina nustatyti specifines visuomenės sveikatos sąlygas, kurių turi būti laikomasi išleidžiant kiaušinius į rinką pagal pirmiau minėtos direktyvos II priedo 2 skyrių; kadangi pirmenybė turėtų būti teikiama tam tikrų kategorijų vištų kiaušiniams, skirtiems žmonėms tiesiogiai suvartoti, o ne kiaušinių produktų gamybai pagal 1989 m. birželio 20 d. Tarybos direktyvą 89/437/EEB dėl higienos ir sveikatos problemų, turinčių įtakos kiaušinių produktų gamybai ir tiekimui į rinką [2];
kadangi tose sąlygose turėtų būti atsižvelgiama į 1990 m. birželio 26 d. Tarybos reglamento (EEB) Nr. 1970/90 [3] dėl tam tikrų prekybos kiaušiniais standartų ir į 1991 m. gegužės 15 d. Komisijos reglamento (EEB) Nr. 1274/91, nustatančio išsamias Reglamento (EEB) Nr. 1907/90 dėl tam tikrų prekybos kiaušiniais standartų įgyvendinimo taisykles [4], nuostatas;
kadangi Veterinarijos nuolatinis komitetas nepareiškė palankios nuomonės,
PRIĖMĖ ŠĮ REGLAMENTĄ:
1 straipsnis
1. Šiame sprendime taikomi apibrėžimai, duoti Reglamente (EEB) Nr. 1907/90 ir Reglamente (EEB) Nr. 1274/91.
2. Tačiau šiame sprendime kiaušiniai - tai žmonių vartojimui skirti šių tipų vištų kiaušiniai:
- "A" kategorijos,
- nešaldyti ir nekonservuoti "B" kategorijos,
- nerūšiuoti kiaušiniai.
3. Nepažeidžiant 5 straipsnio, šis sprendimas netaikomas, jei kiaušiniai yra skirti kiaušinių produktų gamybai arba pristatyti maisto pramonės įmonėms, patvirtintoms pagal Direktyvą 89/437/EEB, ir jei ant jų pakuočių aiškiai paženklinta tokia jų paskirties vieta.
2 straipsnis
Prieš parduodant vartotojui, kiaušiniai laikomi gamintojo patalpose sausai, apsaugoti nuo tiesioginių saulės spindulių, ir pageidautina, kad jie būtų sandėliuojami ir vežami pastovioje temperatūroje.
3 straipsnis
1. Nepaisant surinkimo ir pakavimo terminų, nustatytų Reglamento (EEB) Nr. 1274/91 1 straipsnyje, kiaušiniai pristatomi vartotojui per ne ilgesnį kaip 21 dienos laikotarpį nuo jų padėjimo.
2. Parduodant kiekvieno laikotarpio atitinkamus kiaušinius, laikomasi tinkamumo vartoti trumpiausio termino, atėmus septynias dienas.
3. Valstybės narės, kurios šio sprendimo pranešimo dieną savo teritorijoje taiko:
a) temperatūrą, nustatytą kiaušinių sandėliavimo patalpoms ir vežimui iš vienos sandėliavimo vietos į kitą;
arba
b) ženklinimą, kuriuo naudotojas informuojamas apie higienos taisykles, kurių būtina laikytis,
gali vykdyti šiuos reikalavimus, laikydamosi bendrųjų Sutarties nuostatų.
Šios straipsnio dalies b punkte minėta informacija pritvirtinama parduodant vartotojui, išskyrus atvejus, kai ją ant pakuotės nurodo pakavimo centras.
4 straipsnis
Reglamento (EEB) Nr. 1907/90 2 straipsnio 3 dalyje numatytų sandorių atveju trumpiausias tinkamumo vartoti terminas, numatytas šio sprendimo 3 straipsnio 2 dalyje, turi būti nurodytas:
i) ant pardavimo kiosko arba transporto priemonės iškabintame skelbime, kuriame aiškiai matyti "geriausia suvartoti iki" data;
arba
ii) iš anksto išspausdintame raštelyje, kuris pritvirtinamas ant pakuotės arba pirkimo metu pateikiamas vartotojui.
5 straipsnis
Visuomeninio maitinimo virtuvėse, įskaitant restoranus ir nepramoninio masto kiaušinių produktų arba produktų, kuriuose yra kiaušinių, ruošimą, gali būti naudojami tik mažose arba didelėse pakuotėse įpakuoti kiaušiniai pagal Reglamento (EEB) Nr. 1907/90 ir (EEB) Nr. 1274/91 reikalavimus arba kiaušinių produktai pagal Direktyvą 89/437/EEB.
6 straipsnis
Valstybės narės imasi būtinų priemonių užtikrinti, kad būtų laikomasi šiame sprendime numatytų taisyklių, ypač tų, kurios yra minėtos 3 straipsnio 1 dalyje.
Jei kiltų kokių nors sunkumų, taikomos atitinkamos Direktyvos 89/662/EEB nuostatos.
7 straipsnis
Šis sprendimas peržiūrimas iki 1996 m. birželio 30 d., gavus Veterinarijos nuolatinio komiteto nuomonę apie laiko ir temperatūros reikalavimus, kurių reikia laikytis saugant ir vežant pagal Direktyvos 92/118/EEB 18 straipsnį.
8 straipsnis
Šis sprendimas pradedamas taikyti ne vėliau kaip 1995 m. sausio 1 d.
9 straipsnis
Šis sprendimas skirtas valstybėms narėms.
Priimta Liuksemburge, 1994 m. birželio 20 d.